钦定古今图书集成/方舆汇编/职方典/第1241卷 > 衡州府建置沿革考 府志
## 钦定古今图书集成/方舆汇编/职方典/第1241卷 > 衡州府建置沿革考 府志

本府

古荆州南境。《禹贡》荆及衡阳惟荆州。衡阳者，衡山之阳也。故九疑、有庳，皆有虞氏之版图，则岭峤以北，胥为衡阳，其幅员亦广矣。春秋时属楚。秦置三十六郡，衡属长沙。汉高帝五年，建长沙国，衡为酃，承阳、湘南、锺武四县隶焉，分王长沙王吴芮。景帝中，芮国废，更以封长沙定王，发其南境，则为桂阳郡，临武、南平、耒阳三县隶焉。汉顺帝永建元年，立汉宁县。永和三年，废锺武，立重安县，割重安属零陵。吴蜀分荆州地，蜀得南郡、武陵、零陵以西承阳县隶之。后吴全有荆州，承阳入于吴。孙亮太平二年，分长沙西部都尉建衡阳郡，立湘西县为倚郭，郡治在湘水西。又别立湘东郡，郡治在湘水东。酃县为倚郭。其桂阳郡隶耒阳，临武、南平如故，而改汉宁曰阳安。晋平吴，多仍吴旧，衡阳郡治湘西岸，重安为倚郭，兼隶湘乡、湘南、连道、新康、益阳。湘东郡治湘东岸，酃县为倚郭，兼隶茶陵、利阳、阴山、新平、新宁。桂阳郡治郴，而耒阳、临武、南平，改阳安曰晋宁，隶之。自秦迄晋，皆属荆州，刺史所治。至怀帝永嘉元年，始分衡阳、湘东、桂阳及长沙、邵陵、零陵、营阳、建昌立湘州刺史，部治临湘。自是迄宋孝建，屡省屡立，而衡阳为王国，更立湘南县，《桂阳郡》更立汝城县，《湘东郡》更立湘阴县。〈此“湘阴” 非今湘阴，乃元徽中因流民侨立者。今湘阴县故名罗县。〉齐、梁沿之。至梁天监六年，析湘、广二州地，置衡州刺史，治衡阳郡。及陈氏建国，幅员益隘，务多立州郡，以夸富庶，广仕进。世祖天嘉元年，遂分始兴、安远二郡为东衡州，建刺史。至宣帝十三年，以东衡州故，改衡州为西衡州。其纷更不典，名实爚乱，有如此者。隋平陈，废东衡州归广州，复正西衡州曰衡州。大业初，废衡州刺史，而以衡阳、湘东二郡并为衡山郡，以衡阳为衡山县。倚郡郭，改耒阳治于耒水南，名阴与湘潭、新宁凡四县，隶《衡山郡》。其临烝、新平〈今新城乡〉重安、茶陵、阴山、建宁、汝城、利阳诸县皆省并入焉。其桂阳郡如故。治郴县，隶临武，而省南平县，别立卢阳县，仍隶荆州，刺史如汉、晋。大业末，萧铣称梁，于荆州据有衡、桂，仍立衡州。武德四年，平萧铣，收其地。衡山郡统衡阳、衡山、攸、茶陵、新宁改。阴曰耒阳，凡六县。又置平阳县，与南平、临武三县则隶桂阳郡。天宝元年，改衡山郡为《衡州衡阳郡》新宁曰常宁，《桂阳郡》曰《郴州桂阳郡》南平曰蓝山。至僖宗乾宁元年，盗秦宗权部将刘建峰、马殷入湖南，建峰自称留后于潭州。三年，建峰死，马殷继之，遣将秦彦晖攻下衡州，据之。梁篡唐，即封殷楚王。后汉乾祐三年，殷子希萼称臣于南唐。未几，希萼弟希崇逐希萼自立，彭师暠、廖偃立希萼为衡山王，据衡州以御希崇。周广顺元年，希崇请援于南唐，李景遣边镐将兵入湖南，因取其地，归于南唐。俄而马氏将王进逵、周行逢攻镐，镐败走，进逵、行逢称臣于周，行逢遂有湖南。宋太祖建隆三年，行逢死，其将张文表据衡州。行逢于保权遣杨师璠攻下之。会宋师至，遂迁保权于京师，地入于宋。宋定天下，置荆湖南北路安抚司，衡州属南路，为上州衡阳郡，军事，属县五。衡阳倚郭。耒阳，常宁、茶陵、安仁。安仁者，乾德二年升安仁场立县也，而桂阳郡则改为桂阳军，属县三，平阳为倚郭蓝山、临武。〈平阳临武二县石晋废至宋天禧绍兴中先后复立〉其衡山，则与湘潭、攸、益阳皆往代属衡，而宋割入潭州也。及德祐二年，元兵破潭州，攻衡，权州事刘应子以城降。元有天下，建置尤繁，地属湖广等处行中书省，而分辖于岭北湖南道肃政廉访司。又置湖南宣慰司，以衡州为治所。改衡州曰“衡州路”，领衡阳、安仁、酃三县；桂阳路领平阳、临武、蓝山三县，耒阳、常宁皆为州。茶陵始别为州而不隶衡，衡山则仍属天临路。天临者，宋之潭州也。元末，倪文俊起兵，并据衡州，元将邓祖胜复之。甲辰岁，明太祖伐汉，陈友谅

子理降，遂定湖南，收其地。洪武三年改路为府，衡阳为倚郭，统安仁酃，而耒阳、常宁皆降为县，并以衡山来属，凡六县。八年改桂阳路为州，省平阳唯隶临武、蓝山二县来属，隶湖广等处承宣布政使司，建守巡。分建衡州，隶上湖南道。正统十四年，专建巡抚于各省。衡州既属湖广抚院，又以桂阳、临蓝地近岭峒，兼听南赣巡抚节制。天启初，黔、蜀寇起，建偏沅巡抚，而衡州又受辖焉。崇祯十年，坑盗郭子奴、刘新宇等作乱，兵备副使李嵩、副总兵罗安邦讨平之。沅抚陈睿谟允同知张恂之议，奏请分桂阳、临武县地置嘉禾县。崇祯十六年，盗张献忠攻陷衡州，未几，献忠走蜀郡人士举义兵收复。

皇清顺治四年四月，“恭顺”、“怀顺”、智顺三王奉

旨，领兵入《衡阖郡》归附。名号隶属，悉仍其旧。凡领《州》、

一县九

衡阳县

按旧志，本长沙国酃、承阳二县。东汉改承阳曰烝阳，属零陵郡。吴置衡阳郡，立湘西县为附郭，别立湘东郡，析酃为附郭。晋平吴，多仍其旧。衡阳郡治湘西岸，重安为倚郭；湘东郡治湘东岸，酃为倚郭。太元二十年，省酃入临蒸。宋、齐、梁因之。大建元年，割临蒸、东乡为新城县。隋平陈，省临蒸、新城、重安三县为衡山郡，以衡阳为衡山县。倚郭。唐武德四年，复为临蒸县。七年，省新城、重安入焉。开元二十年，更名衡阳。宋因之。元至元三年，因衡阳繁剧，复分东乡为新城县。明洪武初，省新城入衡阳，隶衡州府。

皇清因之，编户四十五里。

衡山县

周为麇子国。《春秋》峕属楚。秦属长沙郡。汉置长沙国，为湘南县。吴分长沙为衡阳、湘东二郡。衡阳〈即今“衡山。” 〉旧在兜率寺侧。今县南二十里。吴孙亮又析湘之南部为湘西、衡山两县，俱属衡阳郡。衡山为郡附庸，晋因之，直名衡山郡。南宋为衡阳国。齐仍改国为郡。隋废衡阳郡，并湘乡、湘西为衡山县，属长沙郡。大业六年，迁治白马峰下。唐神龙三年，御史马奏复旧治属衡州，乃如所奏，仍属衡州。后以水患改治白茅镇，即今县治也。晋天福五年，属潭州，俄复属衡州。宋乾德三年属潭州。淳化四年复属衡州。四年因茶盐制使雷有终请，遂复属潭州。元属潭州路。明属衡州府。

皇清因之，编户十六里。

耒阳县

以耒水得名，水在邑之阳，邑受其利，故曰耒阳。《春秋》峕属楚。秦属长沙郡。西汉改属桂阳郡。新莽改曰南平亭。东汉建武中，移桂阳郡治于此。梁元帝峕，割隶湘东郡，移治骜山口。隋平陈，更曰耒阴，移治大陂市，隶于衡阳。唐武德四年，还旧治，复为耒阳更。五代宋因之。元至元十九年，升为耒阳州，属湖南宣慰司。明洪武二年，仍为县。

皇清因之，编户十八里。

常宁县

汉为耒阳地，属桂阳郡。吴始析耒阳为新平、新宁二县。晋属湘东郡。东晋以新平并入新宁。宋元嘉中，始更曰常宁。陈复为新宁，属衡州。隋属衡山郡。旧治三洞，后至此始移治麻州。唐开元元年，治宜江，即今治也。天宝元年，复为常宁。宋因之，属衡州。元至元丙子，为上县，十九年，升为常宁州，属湖南宣慰司。明洪武三年，复为县，属衡州府。

皇清因之，编户七里。

安仁县

本衡山之安仁镇，建自唐武德中，属潭州。五代唐清泰二年，割衡山之宜阳、熊耳二乡入为安仁场。宋乾德二年，升为县，属衡州。景德五年，又分衡阳、衡山地益之，徙治永安镇。元属衡州路。明初属衡州府。

皇清因之，编户八里。

酃县

汉长沙国茶陵县地。晋属湘东郡。陈省入湘潭。唐初省入攸县。圣历后属衡州。五代峕属潭州。宋绍兴中，属茶陵军。嘉定四年，安抚使曹彦约平郴州黑风峒寇相酃地，南连郴、吉，请割茶陵之霞阳、常平、康乐三乡，立县于洣水之间，取衡之古酃以名县，属衡州。元明皆因之。

皇清因之，编户十一里。

桂阳州

秦属长沙郡。汉高帝二年，分长沙为桂阳郡，隶

荆州。领县十一〈临武南平，郴便，耒阳，阳山，桂阳曲江，浛洭，浈阳，英山。〉武帝元鼎四年，以浛洭、浈阳、曲江三县属桂阳。〈三县粤之故地武帝平之内属桂阳所以撤粤之门户也〉东汉建武十一年，桂阳徙治耒阳，仍属荆州。顺帝永和二年，桂阳置汉宁县，废阳山三国吴蜀分荆州，以湘水为界，桂阳以东属吴。孙皓分桂阳南部为始兴郡。“晋武太康元年，杜预攻江陵，得桂阳，置为郡。”领县六：〈临武南平郴耒阳晋宁便〉惠帝永熙元年，分桂阳、武昌、安成三郡为江州。怀帝永嘉二年，分桂阳等九郡置湘州。穆帝升平二年，以义阳流民在南部者立义阳郡，以江州五郡俱属桂阳。宋文帝元嘉七年，复为桂阳郡。领县六：〈临武南平耒阳晋宁汝城郴〉齐高帝建元二年。晋宁领县五。梁武帝太清三年，台城陷，兰裕诱始兴等郡，攻陷桂阳，复攻衡州。欧阳𬱟及陈霸先援之，遂擒之，改为监，寻罢。陈武帝永定三年，析桂阳郡地置卢阳郡，废晋宁、汝城二县。隋文开皇九年平陈，并卢阳地，仍为桂阳郡。大业元年，桂阳。领县三：〈临武郴卢阳〉十二年，废桂阳，改东衡州为郴州，领县如旧。唐武德五年，改桂阳为郴州，领县六。〈临武平阳义章卢阳晋宁郴〉武德七年，复为桂阳郡，废平阳、义章二县。贞观元年，以桂阳属江南西道。景云三年，以桂阳隶潭州都督，寻罢。开元二十二年，以桂阳分隶江西采访使。天宝初，复为桂阳郡。肃宗乾元元年，改桂阳为郴州，领县八：〈临武平阳义昌郴资兴高亭义章蓝山〉治平阳。宋太祖乾德三年，攻南汉郴州，克之。〈即桂阳〉高宗建炎二年，改桂阳郡为监。绍兴二十二年，改监为桂阳军。元世祖至元十二年，阿里海牙遣使徇桂阳等郡。次年，置桂阳安抚司。又明年，改为桂阳路，属湖南宣慰司。领县三：〈临武蓝山平阳〉明洪武元年，改路为桂阳府，附平阳县。九年，革府，升平阳县为桂阳州，隶衡州府，领县二。崇祯十二年，裁桂阳六里、临武八里，置嘉禾县，凡领县三。

皇清因之，编户四十一里，领县三。

嘉禾县

旧为桂阳州禾仓堡地。明崇祯十二年，衡州府同知张恂摄桂阳、临武印务。因流寇初平，《虑堡》州治远，法难遥制，申请院司会疏入告，请建立县治以镇抚之。既奉题准，由是割临武六都八里，割桂阳州五都六里，共十四里，立嘉禾县，隶衡州府桂阳州。

皇清因之，编户十四里。

临武县

汉属桂阳郡。东汉因之，隶荆州剌史部。三国峕，桂阳属吴，临武亦属焉。晋及宋、齐因之，属湘州镇。隋平陈，以桂阳为郴州。炀帝初，复置桂阳郡，领临武。唐高祖峕，复为郴临武仍属郴武。后如意元年，改临武为隆武，俄复旧。石晋改郴为敦州，废临武省入桂阳监。宋因之。高宗十年，复临武县。元属桂阳路。明洪武八年，“仍领于桂阳州，隶衡州府。”

皇清因之，编户十一里五分。

蓝山县

在汉为南平。〈今南平乡是。〉晋武太康间，杜预取桂阳，南平附焉。宋元嘉中，隶桂阳郡。隋大业间，省入临武县。唐武德四年，复置，属郴州。天宝元年，改南平为蓝山，迁治古城。〈今凤感乡有古城旧址〉以山形四峕，苍碧如蓝，故名。宋景德三年，自郴来隶桂阳军。宋末，迁治于今所，因有“三迁”，故号“三蓝。”元属桂阳路。至正十一年，陈友谅据武昌，朝贡阻塞，邑人立陈虎都为长，众皆附之。明洪武元年，大将杨璟南征，虎都款附，仍以蓝山隶衡州府桂阳州。

皇清因之，编户二十五里。